Norske rettighetshavere har fått medhold på alle punkter i et søksmål mot norske internettleverandører og piratnettsteder.

Det kom fram i en dom fra Oslo tingrett som ble offentliggjort onsdag ettermiddag.

Det betyr at Telenor og de andre store nettleverandørene kommer til å stenge tilgangen til en rekke sider hvor man ulovlig kan laste ned film og musikk.

​Sju tjenester blir blokkert

Saken er blitt behandlet av Oslo tingrett denne sommeren, men bak lukkede dører ettersom tingretten har behandlet saken skriftlig.

Telenor var før kjennelsen svært forsiktig med å kommentere søksmålet, men hadde onsdag ettermiddag ingen problemer med å godta utfallet i saken.

– Oslo tingrett er tydelig på alle internett-tilbydere skal behandles likt, så hvis én skal stenge, så skal alle stenge. Tingretten har nå besluttet at sju tjenester skal stenge, og pålegger internettleverandørene å gjøre det. Det synes jeg er bra og riktig, da er det domstolene som beslutter hvilket innhold som skal være lovlig i Norge, sier Torhild Uribarri, kommunikasjonsdirektør i Telenor Norge til NRK.

– Betyr dette at Telenor vil stanse brukernes tilgang til all ulovlig film, musikk og programvare?

– Denne kjennelsen omfatter sju nettsteder. Hvis rettighetshavere har ønske om å få stengt andre steder så vil de i henhold til denne saken kunne gå til domstolen og be om en vurdering, sier Torhild Uribarri i Telenor Norge til NRK.

Popcorn Time er ikke omfattet av kjennelsen og var heller ikke en del av det opprinnelige søksmålet.

Til sammen sju nettsteder med side- og underdomener blir nå blokkert.

Pirate Bay

Extratorrent

Viooz

Primewire

Swefilmer

DreamfilmHD

Movie4k

Fildelingsnettsteder må ta regninga

Ifølge kjennelsen må eierne av fildelingsnettstedene ta regninga for saksøkernes kostnader. Hver av nettstedene får en regning på 231 964 kroner fordelt på de ulike rettighetshavnerne og deres interesseorganisasjoner.

FULL SEIER: Willy Johansen i Rettighetsalliansen håper tingrettens kjennelse vil gjøre det lettere å blokkere piratnettsteder i fremtiden. Foto: Gaute Zakariassen / NRK

– Dette er en fullstendig seier for norske rettighetshavere, sier Willy Johansen i Rettighetsalliansen, som har bistått rettighetshaverne i saken.

Nå er organisasjonen hans i samtaler med internettleverandørene om hvordan blokkeringen skal håndheves i praksis.

– Vi håper på det skal komme opp en advarsel om at man er på en ulovlig side, som henviser til lovlige alternativer for både musikk og film, forteller Johansen.

– Frykter dere at kjennelsen bare vil føre til at nye nettsteder spretter opp?

– Det er ikke umulig, men åndsverksloven er under revidering, og vi håper at det i fremtiden vil bli enklere, slik at vi slipper å gå nye rettsrunder. Men denne dommen viser at ulovligheter skal blokkeres, og jeg håper det vil bli enklere saksbehandling i fremtiden.